### Beslutning

Godkendt.

Afbud: Herbert Lauritsen

### Sagsfremstilling

## Resume og sagens baggrund

Gørlev
Lokalråd har stillet forslag om at etablere en hunde- og hestestrand ved [adresse]. Kalundborg Kommune har tidligere etableret en hestestrand på et
andet areal ved [adresse] som en etårig forsøgsperiode. Forsøgsordningen og
erfaringer fra andre kommuner viser, at der er både fordele og ulemper ved at
etablere hunde- og hestestrande. Det foreslåede område er privat, og projektet
er således afhængigt af klare aftaler med lodsejere. Teknik- og Miljøudvalget
skal beslutte, om der skal arbejdes videre med sagen.

## Indstillinger

Chefen
for Vej, Ejendom og Affald indstiller,

1. at
   Gørlev Lokalråd anbefales at opnå klare aftaler med de lokale lodsejere og
   grundejerforeningen langs strækningen, og
2. at
   der herefter arbejde videre med adgangsforhold for ryttere.

## Behandling

Teknik- og Miljøudvalget.

## Sagsfremstilling

[adresse] har stillet forslag om at etablere en hunde-
og hestestrand på en cirka 800 m lang strækning ved [adresse], nord for
Hyrdehusvej (se placering i Bilag 1). Naturpark [adresse] vil bidrage med skiltning.

En hunde- eller hestestrand er en strand, hvor man må slippe
sin hund løs eller ride året rundt i modsætning til almindelige strande, hvor
denne ret er begrænset til sommerhalvåret. I sagen belyses muligheder og
udfordringer ved at etablere en hunde- og hestestrand. Se erfaringer med hunde-
og hestestrande i Bilag 2.

*Lovgivning
omkring færdsel på strande*Ifølge Naturbeskyttelsesloven er færdsel på strande med hund i snor
tilladt hele året, mens færdsel med hunde uden snor er tilladt i perioden 1.
oktober til 31. marts.

Ridning på den ubevoksede
strandbred og direkte ned dertil er tilladt i perioden 1. september til 31.
maj, hvis der er lovlig adgang til stranden. Ridning i vandet er ikke omfattet
af Naturbeskyttelseslovens bestemmelser. Derfor er ridning i vandet som
udgangspunkt tilladt her hele året, også i badesæsonen.

Retten til færdsel kan indskrænkes eller udvides, idet
ejeren – såvel private som offentlige – kan give lov til andet og mere end det,
reglerne tillader, hvis det ikke strider mod anden lovgivning (eksempelvis Natura 2000, fredning eller særlige vilkår i
strandbeskyttelseslinjen).

*Ejendomsforhold*

Den foreslåede strandstrækning er
privat. Ifølge Formodningsreglen forventes stranden at tilhøre de tilstødende
bredejere og fordeles efter nærhedsprincippet. Ifølge Naturstyrelsens jurist
behøver der i dette tilfælde ikke foretages en berigtigelse, før ejer kan
tillade etablering af en hunde- og hestestrand.

Hvis der skal etableres en
hunde- og hestestrand på det foreslåede areal, skal der altså indhentes klare
aftaler med de konkrete grundejere.

*Vejadgang*

For at komme til stranden
skal der sikres lovlig adgang. I dag er der adgang til stranden for gående
færdsel (med hund i snor) via mange veje og stier.

En hest med rytter må ifølge
lovgivningen kun færdes på anlagte veje og stier, som er beregnet for kørende
færdsel, eller hvor der er skiltet med "ridesti". [adresse]
foreslår, at der gives adgang til den kommunale del af stranden via Fyrrehegnet,
hvorfra der kan anvises en ridesti ned til vandet. Herfra må der rides ude i
vandet hele året. For at undgå konflikter omkring ridning på strandbredden
og håndhævelse ses det nødvendigt at sikre samtykke til ridning fra alle ejere
af strandbred på strækningen fra adgangsvejen til hestestranden. Det skal
undersøges, om en eventuel anvendelse af Fyrrehegnet som adgangsvej vil kræve
en høring af de vejberettigede.

*Tidligere erfaringer med
hestestrand i Kalundborg Kommune*I sommeren 2012 etablerede Kalundborg Kommune en
hestestrand som en forsøgsordning. Forsøgsordningen
var populær blandt ryttere, men forløb kun en enkelt sommer, idet det
vurderedes, at placeringen i midten af sommerhusområdet ved Bjerge/ Ornum
Strand påvirkede for mange sommerhusejere. En placering i udkanten af
sommerhusområdet samt bedre inddragelse af grundejerforeninger og andre
interessenter på forhånd kunne have givet ordningen større succes.

*Anbefaling*

Placeringen
af en hunde- og hestestrand (på et stort areal med forholdsvis lav benyttelse)
vil give området en ny attraktion. De største udfordringer ses i, at arealet er
privat ejet, og at der kan opstå konflikter mellem eksisterende strandgæster og
ny anvendelse.

En
hunde- og hestestrand kan kun etableres, hvis grundejerne i området ønsker at
medvirke til, at der etableres en brug af arealet, som rækker ud over
Naturbeskyttelseslovens almindelige regler om offentlighedens adgang til
naturen. Derfor anbefaler administrationen, at Gørlev Lokalråd arbejder videre
med, om de omkringliggende lodsejere ønsker at indgå i etablering af en hunde-
og hestestrand.

Det
anbefales også at indgå dialog med en gruppe af de potentielle brugere for
at afklare, om det er en god idé at kombinere hunde og heste på samme
strækning. Der kan være potentielle konflikter mellem de to brugergrupper, da
mange heste bliver nervøse ved hunde og omvendt.

Gørlev
Lokalråd har også mulighed for at ansøge Naturstyrelsen om, hvorvidt der er
mulighed for, at de vil etablere en hunde- og/eller hestestrand langs deres
areal i den sydlige del af sommerhusområdet.

## Økonomiske konsekvenser

Ingen
økonomiske konsekvenser.